Sascha Faxe (ALT), 2024-05-17:
Tak, formand.
Først og fremmest vil jeg sige tak til forslagsstillerne og til alle de mange tusinder af jer derude, der har skrevet under på det her borgerforslag.
Jeg er helt inde i min demokratiske kerne stadig virkelig, virkelig glad for, at vi har borgerforslag i Danmark.
Det gælder også dem, jeg ikke nødvendigvis er enig i.
Det borgerforslag, vi behandler her i dag, handler om, at Danmark har forpligtet sig til at forhindre folkedrab, og det er en opfordring til den danske regering om at anerkende risikoen for, at der lige nu kan være et muligt folkedrab i gang i Gaza.
Det er simpelt hen kernen af det, vi snakker om.
Det betyder, som jeg også allerede har sagt i nogle af samtalerne med ordførerne, at Danmark ikke – i anførselstegn – bare er forpligtet humanitært i den situation, som vi står i, og som jeg tænker vi alle sammen anerkender er rigtig forfærdelig, og heller ikke kun er forpligtet på et retsligt efterspil, men også er forpligtet på at forebygge, at der rent faktisk kan forekomme et folkemord.
Det vil sige, at vi skal skelne.
Jeg vil anerkende regeringen for – jeg ved ikke, hvor ministeren blev af – at man tager den forfærdelige humanitære situation i Gaza alvorligt, men det er som sagt ikke det, vi skal snakke om.
Personligt har jeg været relativt tæt på det, der skete i Rwanda, fordi jeg er kommet og gået i Østafrika siden starten af 1990'erne.
Både det i Rwanda og det, vi så i Srebrenica, var rigtig forfærdeligt.
Der er også derfor, at spørgsmålene tidligere har gået meget på de aktive handlinger.
Noget af det, der også er vigtigt i det her, er, at det enkelte land ikke efterlades i forhold til selv at skulle vurdere, hvorvidt der er et folkedrab i gang.
Det er noget af det, som nogen har sagt i dag, nemlig at det kan Danmark ikke tage stilling til.
Nej, det kan vi ikke nødvendigvis, men det skal vi heller ikke.
Det har vi internationale instanser til at gøre, herunder ICJ og ICC.
Det, der er Danmarks pligt, er at reagere, når ICJ, altså Den Internationale Domstol, så kommer med en udtalelse, som den kom med i januar, nemlig at der er risiko for, at der voldes uoprettelig skade på palæstinensernes ret til at blive beskyttet mod folkedrab.
Som sagt har vi før begrædt, at vi ikke handlede prompte, og det medførte jo som sagt den nye aftale, der skulle sikre handling.
Så derfor behøver Danmark ikke lave en dybdegående juridisk afklaring.
Vi kan og skal handle på baggrund af den folkeretslige forpligtelse.
Danmark vil ikke blive vurderet på, om vi lykkes med, eller om vi som land overhovedet kan stoppe et folkedrab.
Vi vil blive bedømt på vores adfærd, altså vores handling.
Alt det her burde i Alternativets optik være nok til, at man stemmer for borgerforslaget, altså at vi er forpligtet på at handle.
Vi hører, at der er et muligt folkedrab i gang – ergo skal vi handle.
Men ikke nok med det – for der er lige en ekstra krølle på halen – stiller Danmark op til en plads i FN's Sikkerhedsråd, og et af de helt centrale elementer i vores ansøgning er, at vi slår på, at vi står på mål for folkeretten.
Folkedrabskonventionen og de uddybninger, der er kommet, er en vigtig del af folkeretten.
Hvis vi ikke lever op til den her forpligtelse, klinger det altså i min optik meget hult at sige, at vi vil værne om folkeretten.
Så ud over at Alternativet værdsætter borgerforslaget, bakker vi også helhjertet op.